Suceava

Mai mulți suceveni care locuiesc pe strada Zorilor din municipiul Suceava, în spatele Complexului Comercial Albina, au sunat pe parcursul zilei de ieri la 112 și au solicitat ca pompierii sau alți salvatori să vină să dea jos o pisică ce nu mai putea coborî din copacul în care se urcase. Oamenii au povestit cum puiul de pisică a început să miaune încă de luni seară, astfel că ieri s-au gândit că ar trebui ca vreo autoritate să intervină.

Pisica era captivă într-un pin subțire, undeva peste nivelul etajului doi al blocului din apropiere.

Cei de la Inspectoratul pentru Situații de Urgență au transmis că nu este un caz de urgență, care să impună mobilizarea unui echipaj, astfel că au transmis mai departe solicitarea la Serviciul de Situații de Urgență al Primăriei municipiului Suceava. Nici de aici răspunsul nu a fost unul favorabil.

Printre cei care au sunat la 112 au fost și copii, care s-au plâns că au fost apostrofați de operator pentru a nu mai suna pentru astfel de nimicuri.

Cel puțin până aseară, pisica rămăsese tot în copac, iar oamenii sperau că până la urmă aceasta va reuși să coboare singură.

O variantă mai la îndemână și mai firească, am zice noi, era ca iubitorii de animale din zonă să încerce să ajute singuri pisica, cu atât mai mult cu cât aceasta era într-un copac subțire, ce putea fi scuturat.